|  |
| --- |
| Carlo Janka olümpiavõitjana pjedestaalil |
|  |
| Kuld | 2010 | suurslaalom |
|  |
| Kuld | 2009 | suurslaalom |
| Pronks | 2009 | kiirlaskumine |

**Carlo Janka** (sündinud 15. oktoobril 1986 Obersaxenis) on Šveitsi mäesuusataja, olümpiavõitja ja maailmameister.

Janka hakkas FIS-i võistlustel osalema 2001. aasta lõpus. Esialgu ei saatnud teda edu: sel hooajal jäi tema parimaks tulemuseks 19 FIS-i sõidult 24. koht (alati ei õnnestunud isegi 100 parima hulka sõita), Šveitsi noorte meistrivõistlustelt 51. ja täiskasvanute meistrivõistlustelt 93. koht (mõlemad suurslaalomis).

Järgmisel hooajal toimus kerge areng. Kohe esimesel FISi võistlusel, kus ta osales, tuli ta 31. ja järgmisel juba 21. kohale (mõlemad slaalomis). Kokku osales ta 30 FISi sõidul ja kevade poole saavutas ta kaks kohta teise kümne lõpus (17. suurslaalomis ja 17. slaalomis). Šveitsi noorte meistrivõistlustel jäi parimaks kohaks 41. nii slaalomis kui suurslaalomis ja Šveitsi meistrivõistlustel 48. koht suurslaalomis.

Juba 2003. aasta lõpus saavutas ta FISi sõidul 10. ja 6. koha. See 6. koht jäigi hooaja parimaks, kuid esikümnesse sõitis ta 32 FISi võistlusel 5 korda (3 slaalomis, 2 suurslaalomis). Parimaks tulemuseks Šveitsi noorte meistrivõistlustelt jäi 11. koht suurslaalomis ja täiskasvanute meistrivõistlustelt 10. koht slaalomis.

Järgmisel hooajal saabus Janka läbilöögiaeg. 14. detsembril 2004 saavutas ta FISi võistlusel Laaxis 4. koha, 8. jaanuaril 2005 oli Wengenis esimest korda elus esikolmikus, kiirlaskumise 3. ning 19. jaanuaril võitis FISi võistluse Lenkis. Kokku oli ta hooajal 34 kaasa tehtud FISi võistluses 5 korda esikolmikus. Lenki võit jäi ainsaks FISi raames, aga samal aastal tuli ta Šveitsi noorte meistriks nii kiirlaskumises kui suurslaalomis. Šveitsi meistrivõistlustel oli tema parim koht kiirlaskumises (5.), aga kõige nõrgem oli slaalomi 13. koht ja see näitas stabiilsust. Janka arvati Šveitsi koondisse Itaalias Bardonecchias toimunud juunioride maailmameistrivõistlusteks, kus tema parimaks tulemuseks jäi kiirlaskumise 9. koht.

2005. aasta lõpul saabus edu ka Euroopa karikasarjas. Neil oli Janka osalenud kahel eelmiselgi aastal, kuid polnud 40 parema sekka tulnud. 10. detsembril saavutas ta seevastu EK-etapil 9. ja järgmisel päeval samas juba 2. koha (mõlemad suurslaalomis). Kokku saavutas ta 24 EK-etapil 3 esikolmikukohta (2 suurslaalomis, 1 ülisuurslaalomis), võit jäi veel saamata. Seevastu võitis ta 21 FISi sõidul 4 etappi (3 suurslaalomit, sealhulgas mõlemad Laaxi etapid, 1 ülisuurslaalomis). Maailma karikasarjas osales ta esimest ja hooajal ainsat korda 21. detsembril 2005 Kranjska Goras suurslaalomis, kuid sõitis rajalt välja. Juunioride MM-il Kanadas Quebecis Mount Saint Anne'is saavutas ta suurslaalomis pronksmedali. Šveitsi meistrivõistlustel jäi parimaks suurslaalomi 8. koht.

Järgmisel hooajal osales Janka 13 FIS-i sõidul. Neist võitis ta ühe, oma kodus Obersaxenis toimunud suurslaalomi, ja esikolmikus oli veel 4 korda (2 slaalomit, 2 suurslaalomit). EK-sarjas osales ta 27 etapil ja esikolmikusse jõudis 2 korda (2. kohad suurslaalomis ja Alpi kahevõistluses). MK-etappidel osales ta 5 korda, millest 4 katkestas ja lõpuni sõitis üksnes Alta Badia kiirlaskumise (20. koht). Šveitsi meistrivõistlustel saavutas ta 4. koha nii slaalomis kui suurslaalomis.

2007. aasta lõpus hakkas Janka korrapäraselt MK-etappe sõitma. 16 MK-etapist jäid parimateks 3. veebruaril 2008 saavutatud Val-d'Isère'i Alpi kahevõistluse 8. ja Whistleri suurslaalomi 9. koht. Veel osales ta 4 EK-etapil, kus parimaks jäi 9. koht, ja 3 FISi sõidul, kust katkestamise kõrvale tuli 1. koht suurslaalomis ja 2. koht ülisuurslaalomis. Šveitsi meistrivõistlustel tuli esmalt 5. koht ülisuurslaalomis, siis 4. koht suurslaalomis ja lõpuks pronksmedal Alpi kahevõistluses.

Täiskasvanute tippvõistlusel rahvusvahelisel areenil tegi ta esimese võistluse 4. veebruaril 2009 Val-d'Isére'is 2009. aasta MM-il ülisuurslaalomis, kui sai 9. koha. Hilisemad stardid samas olid tal edukamad. Suurslaalomis tuli ta maailmameistriks ja kiirlaskumises sai ta pronksmedali. Šveitsi meistrivõistlustel tuli ta kiirlaskumises 3. ja Alpi kahevõistluses 2. kohale.

Kokku osales ta sel hooajal 27 MK-etapil. Kokku tuli ta 7 korda esikolmikusse, neist 3 korda Alpi kahevõistluses ja 2 korda kiirlaskumises. Esimest korda astus ta poodiumile 29. novembril Kanadas Lake Louise'is, kui oli kiirlaskumises teine. 13. detsembril sai ta Val-d'Isére'i MK-etapil oma esimese võidu, olles parim suurslaalomis. Hooaja kokkuvõttes võitis ta maailma karikasarja Alpi kahevõistluses ja 2010 üldarvestuses.

Järgmisel hooajal osales ta samuti 27 MK-etapil, võitis neist 6 ja ühtlasi maailma karikasarja üldarvestuses. Teisi-kolmandaid kohti tuli 4. Ta sai 21. sajandi esimeseks mäesuusatajaks, kes võitnud ühel nädalavahetusel kolm MK-etappi: juhtus see USA-s Colorados Beaver Creekis, kus ta võitis 4. detsembril 2009 Alpi kahevõistluse, 5. detsembril kiirlaskumise ja 6. detsembril suurslaalomi. Viimane, kes seda suutnud, oli Hermann Maier 2000. aastal.

2010. aasta taliolümpiamängudel Vancouveris osales ta neljal alal ja igalt järgmiselt tuli parem koht kui eelmiselt: ta alustas 11. kohaga kiirlaskumises, järgnesid 8. koht ülisuurslaalomis, 4. koht Alpi kahevõistluses (pärast kiirlaskumist oli 3.) ja 1. koht suurslaalomis.

Saavutused
----------

###  Olümpiamängudel

* 2010 Kanada Vancouveris
	+ **olümpiavõitja** suurslaalomis

### Maailmameistrivõistlustel

* 2009 Prantsusmaa Val-d'Isère'is
	+ Kuld **maailmameister** suurslaalomis
	+ Pronks pronksmedal kiirlaskumises

### Juunioride maailmameistrivõistlustel

* 2006 Kanada Québecis
	+ Pronks pronksmedal suurslaalomis

### Maailma karikasarjas

#### Maailma karikas

* Üldkarikas
	+ **1. koht**: **2010**
* Alpi kahevõistluse karikas
	+ **1. koht**: **2009, 2015**
	+ 2. koht: 2010
* Kiirlaskumise karikas
	+ 2. koht: 2010
* Suurslaalomi karikas
	+ 2. koht: 2010

### Maailma karikasarja etapivõidud

Carlo Janka on osalenud (seisuga 7. veebruar 2015) 212 MK-etapil ja jõudnud poodiumile 24 korda, millest 11 korral kõige kõrgemale astmele.

| Jrk-nr | Aasta | Kuupäev | Koht | Riik | Ala |
| --- | --- | --- | --- | --- | --- |
| **1.** | 2008 | 13. detsember | Val-d'Isère |  Prantsusmaa | suurslaalom |
| **2.** | 2009 | 16. jaanuar | Wengen |  Šveits | Alpi kahevõistlus |
| **3.** | 2009 | 4. detsember | Beaver Creek |  USA | Alpi kahevõistlus |
| **4.** | 2009 | 5. detsember | Beaver Creek |  USA | kiirlaskumine |
| **5.** | 2009 | 6. detsember | Beaver Creek |  USA | suurslaalom |
| **6.** | 2010 | 16. jaanuar | Wengen |  Šveits | kiirlaskumine |
| **7.** | 2010 | 10. märts | Garmisch-Partenkirchen |  Saksamaa | kiirlaskumine |
| **8.** | 2010 | 12. märts | Garmisch-Partenkirchen |  Saksamaa | suurslaalom |
| **9.** | 2011 | 5. märts | Kranjska Gora |  Sloveenia | suurslaalom |
| **10.** | 2015 | 16. jaanuar | Wengen |  Šveits | Alpi kahevõistlus |
| **11.** | 2016 | 7. veebruar | Jeongseon |  Lõuna-Korea | kiirlaskumine |

Vaata ka
--------

* Mäesuusatamine 2010. aasta taliolümpiamängudel

Välislingid
-----------

* Carlo Janka koduleht
* Carlo Janka FIS-i kodulehel (inglise)
* Carlo Janka SKI-DB.com kodulehel